Japanske Kousuke Tobe er af fansiden Morethanaclub udråbt til Japans ubetinget største AGF-fan. Indsamling sikrer, at Kousuke nu kan komme til Aarhus og se AGF live.

Annonce

Forblændet af Martin Jørgensen har japanske Kousuke Tobe været glødende AGF-fan siden VM 2002. Efter at have set Martin Jørgensen under slutrunden, besluttede Kousuke Tobe nemlig at finde ud af mere om den klub, den danske landsholdsspiller var vokset op i.

»Jeg så Danmarks kampe, og blev helt forblændet af Martin Jørgensen, som spillede en fantastisk turnering. Han spilede dengang i Udinese, men jeg ville finde klubben, hvor det hele startede, og det var så AGF«, udtaler Kousuke Tobe til Morethanaclub.

Dengang var han 12. I dag er han 26 år og arbejder som salgsrepræsentant for Oral Care Maker. Han har ikke råd til at rejse til Aarhus for at se AGF spille live, men fansiden Morethanaclub begyndte onsdag formiddag en indsamling, der skulle sikre den japanske AGF-fan sin første liveoplevelse med AGF.

Normalt ser han kampene via live-stream.

Og vupti. Fire timer senere var der samlet ind til fly- og togbillet fra Japan til Aarhus.

MÅLET ER NÅET! AGF fans har nu indsamlet over 7600 kr. til Japans største AGF fan! #ultratwitteragf #sldk #agfjapan— Morethanaclub (@MTACnu) February 24, 2016

Kousuke Tobe vil være i byen 27. april til 3. maj og skal se AGF spille mod Viborg på Ceres Park 1. maj.

På morethanaclub.dk kan man hele tiden se, hvor mange penge der er samlet ind til Kousuke Tobes rejse til Aarhus.

Den gode nyhed får Kousube Tobe overrakt i morgen af manden bag Morethanaclub, Henrik Rothenbücher, i Radio Go'fm.